Suomella ei ole tarvetta ottaa rajatarkastuksia käyttöön, sanoo pääministeri Juha Sipilä (kesk).

PEKKA LASSILA / KL

Nykykäytäntö Pohjois-Suomen raja-alueilla on Sipilän mukaan rajatarkastuksia parempi ja kustannustehokkaampi toimintamalli.

Pohjois-Suomen raja-alueilla on käynnistetty tehostettu rajavalvonta, jonka avulla Suomeen saapuvat turvapaikanhakijat pyritään ohjaamaan rekisteröitäväksi.

- Suomella on täysi valmius ottaa hyvin nopeasti samantyyppinen toimenpide käyttöön kuin mihin Ruotsi nyt päätyi. Tällä hetkellä (siihen) ei ole syytä, Sipilä sanoi toimittajille Maltalla.

Sipilän mukaan Suomen tilanne poikkeaa Ruotsista, koska Suomi ei ole Ruotsin tavoin läpikulkumaa. Näin ollen tulijat on helpompi ottaa järjestäytyneesti vastaan, koska he eivät pyri jatkamaan matkaansa rajojen yli.

Sipilä sanoo käyneensä Ruotsin rajatarkastuksista pikapalaverin Ruotsin ja Tanskan kollegoidensa kanssa, jotka osallistuvat Sipilän tavoin EU:n ja Afrikan maiden huippukokoukseen.

- Vielä on vaikea arvioida, mikä se täsmällinen vaikutus (Suomeen) on. Mutta uskoisin, että se vähentää painetta.